b"\n_START_ARTICLE_\nTorre Toralla (Ivars d'Urgell)\n_START_SECTION_\nDescripci\xc3\xb3\n_START_PARAGRAPH_\nGran casal de planta rectangular amb quatre fa\xc3\xa7anes obertes a l'exterior rematades en les cantonades per torres d'igual planta i coberta a quatre aig\xc3\xbces. S'estructura en planta baixa i dos pisos superiors i un tercer en les torres. El seu aspecte exterior \xc3\xa9s el d'una fortificaci\xc3\xb3 tractada amb eleg\xc3\xa0ncia i austeritat compositiva. L'ordre, l'harmonia i la simetria dominen la composici\xc3\xb3. Les fa\xc3\xa7anes s'ordenen dos a dos, m\xc3\xa9s o menys contraposades: en dues s'obren finestrals rectangulars amb ampits motllurats molt senzills, s\xc3\xb3n molt cl\xc3\xa0ssiques i austeres. En les altres dues fa\xc3\xa7anes el pis superior \xc3\xa9s ocupat per una galeria d'arcades de mig punt. La fa\xc3\xa7ana principal es distingeix per la decoraci\xc3\xb3 neog\xc3\xb2tica que a manera de guardapols decora portes i finestrals. Trobem representats els anagrames de Jes\xc3\xbas i Maria a banda i banda de la porta central; guardapols apuntats amb capitells vegetals i altres amb figuracions humanes, molt a l'estil dels modernistes (dones de cos sencer amb indument\xc3\xa0ria modernista, rostres amb barrets catalans). En dues fa\xc3\xa7anes s'hi ha afegit dos volums a manera de porxo i terrassa._NEWLINE_L'acabat de la fa\xc3\xa7ana est\xc3\xa0 bastant deteriorat: s\xc3\xb2col de pedra, pedra en les cantonades i la resta arrebossat."